<classify> SERIKALI imesema imeshaingiza Sh bilioni 125 kwenye akaunti ya Bodi ya Mikopo ya Wanafunzi wa Elimu ya Juu HESLB, kwa ajili ya mikopo ya wanafunzi kwa robo ya kwanza ya muhula wa masomo.Pia, imewaongezea muda wa siku sita kuanzia leo wanafunzi 5,593 walioshindwa kukamilisha maombi yao mkopo ili wayakamilishe.Aidha, imepiga marufuku matumizi ya msamiati Mkopo Zero unaotumiwa na wanafunzi wa elimu ya juu.Bajeti iliyotengwa kwa ajili ya kuwapatia wanafunzi mikopo kwa mwaka wa masomo wa 20192020 ni Sh bilioni 450, ikilinganishwa na Sh bilioni 427.5 za mwaka uliopita.Hayo yalibainishwa jana na Naibu Waziri wa Elimu, Sayansi na Teknolojia, William Ole Nasha alipofanya ziara ya kawaida ya kikazi katika Ofisi za Bodi ya Mikopo ya Wanafunzi wa Elimu ya Juu zilizopo Dar es Salaam jana.Naibu Waziri huyo pia aliridhishwa na hatua ya bodi hiyo, kuunganisha mifumo ya kupeana taarifa na Tume ya Vyuo Vikuu Tanzania TCU, kwa kuwa itasaidia upatikanaji wa taarifa za wanafunzi kuanzia hatua ya uombaji hadi ugawaji wa mikopo kwa wanafunzi.Kwa kuwa fedha hizo, Sh bilioni 125, zimeshaingizwa kwenye akaunti ya bodi, Ole Nasha alisema hatarajii kusikia wanafunzi wakilalamika kucheleweshewa fedha zao na serikali haitamvumilia mtu yeyote, atakayesababisha fedha hizo kuwafikia wanafunzi kwa wakati.Alisema ili kutenda haki kwa wanafunzi wote walioomba mikopo, serikali imewaongezea muda wanafunzi 5,593 walioshindwa kukamilisha maombi yao kutokana na sababu mbalimbali, ikiwemo changamoto za kiteknolojia na mawasiliano.Amesema wamepokea malalamiko mengi kutoka kwa wazazi, walezi na wanafunzi wenyewe kuhusu jambo hilo, hivyo serikali imeiagiza bodi ya mikopo kuwafungulia ili wakamilishe taarifa zao na kupata mikopo.Hivi sasa kuna msamiati unaoanza kupata maarufu sana unaojulikana kama Mkopo Zero kutoka wa wanafunzi wanaopewa fedha za chakula na malazi zinazofikia shilingi milioni 2.04, fedha hizi ni nyingi ambazo serikali inawapatia, halafu wao wanaziita Mkopo Zero eti tu kwa sababu hawakupewa fedha zingine zikiwemo za ada, sasa kuanzia leo jana napiga marufuku matumizi ya msamiati huu,amesisitiza Naibu Waziri.Kuhusu wanufaika wa mikopo kumiliki taarifa zao ikiwemo urejeshwaji wa mikopo hiyo, Ole Nasha aliipongeza Bodi ya Mikopo kwa kuanzisha mfumo ambao utawawezesha wanufaika wa mikopo hiyo kuangalia taarifa zao za mikopo wakati wowote.Aliutaja mfumo huo kuwa ni SIPA Student Individual Permanent Account. Mkurugenzi Mtendaji wa Bodi ya Mikopo ya Wanafunzi wa Elimu ya Juu, Abdul- Razaq Badru, alisema kuwa wanafunzi waliosoma katika shule binafsi, wanaowasilisha vielelezo vinavyotakiwa, nao hupatiwa mikopo.Katibu Mkuu Mtendaji wa Jumuiya ya Taasisi za Elimu ya Juu nchini TAHLISO, Alex Stefano, alieleza changamoto wanazokabiliana nazo ikiwemo fedha kutowafikia kwa wakati.  <topic>: KITAIFA 